**Ministru kabineta noteikumu projekta „Grozījums Ministru kabineta 2006.gada 19.decembra noteikumos Nr.1036 "Audžuģimenes noteikumi”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Noteikumu projekts izstrādāts pēc Labklājības ministrijas iniciatīvas, lai pilnveidotu audžuģimeņu zināšanas un prasmes, kas sekmētu audžuģimenēs ievietoto bērnu kvalitatīvāku aprūpi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Atbilstoši Valsts bērnu tiesību aizsardzības inspekcijas (turpmāk-inspekcija) rīcībā esošajai informācijai uz 2015.gada 1.martu Latvijā ir 588 audžuģimenes, kurās ievietoti 1229 bērni. Lai gan katru gadu tiek apmācītas 70 līdz 72 personas, kuras bāriņtiesas ir atzinušas par piemērotām audžuģimenes pienākumu pildīšanai, kopējais audžuģimeņu skaita pieaugums ir samazinājies (salīdzinājumam attiecīgi audžuģimeņu un tajās ievietoto bērnu skaits: 2010.gadā – 360/884, 2011. – 403/1099, 2012. – 456/1155, 2013. – 594/1262, 2014.- 579/1224). Samērā augsts rādītājs ir audžuģimeņu skaits, kurām atņemts vai izbeigts audžuģimeņu statuss (salīdzinājumam attiecīgi 2010.gadā – 16, 2011. – 22, 2012.- 49, 2013. – 45, 2014.- 41). Īstenojot audžuģimeņu atbalsta pasākumus, inspekcija konstatējusi, ka audžuģimenes, uzņemot bērnu ar veselības vai uzvedības problēmām, ne vienmēr ir gatavas rīkoties atbilstoši bērnu labākajām interesēm*.* Sarunās un atbalsta grupās, audžuģimenes vairākkārt ir norādījušas, ka esošās apmācībās tiek vispusīgi aplūkotas dažādas tēmas, taču tas pārsvarā notiek teorētiskā līmenī, proti, apmācības ir nepietiekoši fokusētas uz praktisku grūtību risināšanu un audžuvecāka izpratni par bērna emocionālajām vajadzībām. Tā kā patlaban spēkā esošajā apmācību programmā nav noteikti konkrēti kritēriji apmācību rezultātam un izvērtēšanai, bāriņtiesai ir problemātiski izvērtēt potenciālās audžuģimenes spējas un iegūtās prasmes. Vienlaikus esošajā apmācību programmā iztrūkst vienotas apmācību programmas metodoloģijas. Proti, īstenojot apmācību programmu, katrs pasniedzējs attiecīgo tēmu pasniedz un darbojas atbilstoši savai izstrādātajai metodoloģijai, kā rezultātā dažādos Latvijas reģionos apmācībās sniegtās zināšanas konkrētajā tēmā var atšķirties. Ņemot vērā iepriekš minēto izstrādāts grozījums Ministru kabineta 2006.gada 19.decembra noteikumos Nr.1036 "Audžuģimenes noteikumi", ar kuru jaunā redakcijā izteikts noteikumu 2.pielikums “Piecu soļu interaktīvā audžuģimeņu apmācību programma”, lai uzlabotu esošo mācību programmu. Jaunā audžuģimeņu apmācību programma (turpmāk – apmācību programma) tiek balstīta uz bērna emocionālo vajadzību apzināšanos un audžuvecāku kompetenču attīstību, ietverot četrus kompetenču attīstības līmeņus: informētību, izpratnes veicināšanu, prasmju iegūšanu, prasmju piemērošanu. Lai izglītošanas procesā nodrošinātu vienotas metodoloģijas izmantošanu, apmācību programmā ir iekļautas konkrētas apmācību metodes. Apmācību metodes balstītas uz interaktīvu zināšanu apguvi, rosinot mācību dalībniekus radošai pieejai, pašanalīzei, mērķtiecīgai un aktīvai visu iesaistīto pušu mijiedarbībai.Atšķirībā no esošām apmācībām, jaunajā apmācības procesā paredzēts, ka nodarbības vada divi speciālisti kopā. Proti, praktiskajās nodarbībās piedalās arī mentors (audžuģimene ar pieredzi vai speciālists darbā ar audžuģimenēm), kurš nodrošina dalībnieku prasmju attīstīšanu, dalās pieredzē, sniedzot atbalstu apmācības procesā.Dalībnieki apmācību laikā izmantos īpaši izstrādātu rokasgrāmatu, kura veidota kā izglītojošs atbalsta materiāls, un to varēs izmantot arī pēc tam, kad persona jau būs ieguvusi audžuģimenes statusu. Lai iegūtu apliecību par mācību kursa apgūšanu, mācību dalībniekam būs jākārto noslēguma pārbaudījums, kas ietver daudzpakāpju izvērtēšanu: pašnovērtējums, eksperta (pasniedzēja) atgriezeniskā saite, grupas atgriezeniskā saite, gala pārbaudījums - zināšanu tests un sociālās situācijas analīze, 90% apmeklējums/dalība grupas procesā.Izmaiņas ir paredzētas arī attiecībā uz apmācību stundu apjomu Proti, apmācību stundu apjoms tiek palielināts no 68 akadēmiskām stundām uz 98 akadēmiskajām stundām (2 akadēmiskās stundas no tām ir paredzētas arī individuālām konsultācijām). |
| 3. | Projekta izstrādē iesaistītās institūcijas | Valsts bērnu tiesību aizsardzības inspekcija. |
| 4. | Cita informācija | Rokasgrāmata audžuģimenei publicēta un ir pieejama lejupielādei Inspekcijas mājaslapā [www.vbtai.gov.lv](http://www.vbtai.gov.lv) .Tāpat kā līdz šim, apmācību programma tiks īstenota Labklājības ministrijai esošās Valsts programmas bērna un ģimenes stāvokļa uzlabošanai īstenošanai kārtējam gadam piešķirto budžeta līdzekļu ietvaros. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību**un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz potenciālajām audžuģimenēm. Precīzu šādu personu skaitu nav iespējams noteikt. Valsts programma bērna un ģimenes stāvokļa uzlabošanai 2015.gadam paredz ~ 70 potenciālo audžuģimeņu (personu) apmācību.Vienlaikus noteikumu projekts attiecas arī uz pedagogiem, kas veiks audžuģimeņu apmācības. |
| 2.  | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības.Tiek paplašināts pedagogu loks, kas būs tiesīgs veikt audžuģimeņu apmācības. Proti, turpmāk to varēs veikt arī personas, kas ieguvušas otrā līmeņa profesionālo augstāko vai akadēmisko izglītību pedagoģijā, sociālajā darbā vai karitatīvajā sociālajā darbā.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4.  | Cita informācija | Nav. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, noteikumu projekts pirms izsludināšanas Valsts sekretāru sanāksmē bija publicēts Labklājības ministrijas mājas lapā 2015.gada 23.februārī un termiņš priekšlikumu izteikšanai tika noteikts 2015.gada 6.marts.  |
| 2. | Sabiedrības līdzdalība projekta izstrādē | Priekšlikumi tika saņemti no biedrības “Latvijas Pašvaldību sociālo dienestu vadītāju apvienība”, Cēsu novada pašvaldības, Jelgavas sociālo lietu pārvaldes. |
| 3. | Sabiedrības līdzdalības rezultāti | Priekšlikumi ņemti vērā, attiecīgi precizējot apmācību programmu.  |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Valsts bērnu tiesību aizsardzības inspekcija, kura organizē audžuģimeņu apmācību caur publisko iepirkumu. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Pārvaldes funkcijas netiek mainītas, līdz ar to jaunas institūcijas netiek veidotas vai reorganizētas.  |
| 3. | Cita informācija | Nav |

Anotācijas III, IV, V sadaļa – Projekts šīs jomas neskar.

Labklājības ministrs U.Augulis

10.04.2015. 10:38

854

K.Venta-Kittele, 67021610,

kristine.venta-kittele@lm.gov.lv